Tge titel?

da Robert Gernhardt

			Ina trumbetta tut 
			normala
Tge invenziun?

Sin l’uffizi da patentas

14 onns per il giat

Ina invenziun geniala

Il corn miraculus

Sin l’uffizi da patentas a Brüssel è in um cumparì ed ha declerà ch’el haja d’annunziar in’invenziun. 
«Tge invenziun?» ha il funcziunari dumandà. I saja in corn miraculus, ha l’um declerà ed ha agiuntà, ch’el haja prendì quel cun el. El ha avert sia mappa ed ha prendì ora in instrument a flad.
«Quai è ina trumbetta tut normala», ha il funcziunari ditg, «da quellas datti millis.»
«Quai n’è betg ina trumbetta normala», ha replitgà l’um, «ella ha ina qualitad speziala. Cura ch’ins suna ella, lura svanescha ella. Quai è il grondius vi da mes instrument.»
«Tge munta quai: lura svanescha ella?»
«Quai vul dir ch’ella è invisibla.»
«E quai duai jau crair a Vus?» ha dumandà il funcziunari.
«Jau sper», ha ditg l’um. «Jau vi damai laschar patentar mes corn.»
«Lura sunai ina giada», ha replitgà il funcziunari.
«Quai n’è betg pussaivel», ha l’um respundì «lura svanescha mes corn.»
«Jau duai damai crair Vossa pretensiun en buna fai?» ha dumandà il funcziunari.
«Jau supplitgesch persuenter», ha l’um ditg. «Jau hai lavurà 14 onns vi da quest corn.»
Il funcziunari ha ponderà in mument, lura ha el scurlattà il chau. «Vus stuais schon sunar in tun sin Voss instrument», ha el ditg. «Sche Vus na vulais betg, pudais gea ir. Per ina trumbetta normala na faschain nus en mintga cas nagina patenta.»
L’um ha guardà intschert sin ses corn. «Sco che Vus vulais» ha el finalmain ditg, «Vus vegnis a vesair tge che quai dat ordlonder!» El ha auzà il corn vers ils lefs ed ha suflà. Immediat è l’instrument svanì. «Ussa vi jau la patenta per quai», ha el ditg cun vusch nauscha.
«Per tge?» ha dumandà il funcziunari.
«Per il corn», ha l’um ditg.
«Per tge corn?» ha dumandà il funcziunari. L’um ha guardà turpegius sin ses mauns ch’eran ussa vids.
«Davent è davent», ha il funcziunari ditg. «Per insatge che n’è betg qua na datti er betg ina patenta.»
«Quai hai jau sminà», ha l’um marmugnà tut trist.
«N’emblidai betg Vossa mappa e giai ussa per plaschair», ha ditg il funcziunari. El ha guardà suenter a l’um ch’è sortì da la porta ed ha scurlattà il chau. Lura è el sa pusà enavos en la sutga ed ha clamà cun vusch brutta: «Il proxim per plaschair!»